P. Hrušovský, podpredseda NR SR: (2002-05-22):
Pristúpime k rokovaniu o ďalšom bode programu, ktorým je návrh na voľbu kandidátov na vymenovanie za sudcov Ústavného súdu Slovenskej republiky, kde konáme novú voľbu. Návrh kandidátov ste dostali ako tlač 1577. V predchádzajúcich voľbách najviac platných hlasov získali, a teda za kandidátov na vymenovanie za sudcov Ústavného súdu boli zvolení piati kandidáti. Do počtu šesť kandidátov je potrebné v tejto novej voľby zvoliť ešte jedného kandidáta. Pripomínam, že podľa článku 21 odseku 3 volebného poriadku pri každej novej voľbe kandidátov na sudcov Ústavného súdu sú vylúčení kandidáti, o ktorých sa už hlasovalo. Pri novej voľbe sa postupuje podľa článku 2 až 20 schváleného volebného poriadku na voľbu kandidátov sudcov Ústavného súdu. Prosím teraz povereného člena ústavnoprávneho výboru pána poslanca Cupera, aby podal stanovisko ústavnoprávneho výboru na voľbu jedného kandidáta na vymenovania sudcov Ústavného súdu Slovenskej republiky. Pán poslanec Cuper. J. Cuper, poslanec: Ďakujem, pán predsedajúci. Vážené dámy, vážení páni, dovoľte mi, aby som vám predložil správu ústavnoprávneho výboru k voľbe kandidátov na sudcov Ústavného súdu Slovenskej republiky, ktorý ste dostali ako tlač 1577. Podotýkam, že ide o novú voľbu kandidátov na sudcov Ústavného súdu Slovenskej republiky. Ústavný zákon č. 90/2001 Z. z., ktorým sa mení a dopĺňa ústava Slovenskej republiky s účinnosťou od 1. januára 2002 zvýšil počet sudcov Ústavného súdu Slovenskej republiky z 10 na 13. Z uvedeného treba doplniť súčasný počet, ustanoviť troch ďalších sudcov. Podľa článku 134 ods. 2 Ústavy Slovenskej republiky Národná rada Slovenskej republiky navrhuje dvojnásobný počet kandidátov na sudcov Ústavného súdu Slovenskej republiky, z ktorých prezident Slovenskej republiky vymenuje sudcov v počte zodpovedajúcom neobsadeným miestam. Kandidáti musia spĺňať predpoklady v článku 134 ods. 3 Ústavy Slovenskej republiky a § 11 ods. 3 zákona Národnej rady Slovenskej republiky č. 38/1993 Z. z. o organizácii Ústavného súdu Slovenskej republiky, o konaní pred ním a o postavení sudcov v znení neskorších predpisov. Občan voliteľný do Národnej rady Slovenskej republiky - to je prvý predpoklad, vek štyridsať rokov, vysokoškolské právnické vzdelanie a najmenej pätnásť rokov činnosti v právnickej praxi alebo v právnickom povolaní. Vzhľadom na to, že Národná rada Slovenskej republiky doteraz zvolila z požadovaného počtu šiestich kandidátov iba piatich, je potrebné vykonať novú voľbu podľa článku 21 ods. 1 volebného poriadku na voľbu kandidátov na sudcov Ústavného súdu Slovenskej republiky. V súlade s § 11 ods. 1 zákona č. 38/1993 Z. z. a na základe výzvy predsedu Národnej rady Slovenskej republiky v určenom termíne do 10. mája roku 2002 predložili Ústavnoprávnemu výboru Národnej rady Slovenskej republiky návrhy na voľbu dvaja oprávnení. Predložené návrhy výbor prerokoval 13. mája roku 2002 na 156. schôdzi. Poslanci konštatovali, že podľa predložených dokladov Ivan Macák a Oľga Szabó spĺňajú predpoklady ustanovené zákonom a návrhy obsahujú požadované formálne a obsahové náležitosti, príslušné doklady. Uznesením č. 947 odporučil ústavnoprávny výbor predsedovi Národnej rady Slovenskej republiky zaradiť návrh na voľbu kandidátov na vymenovanie za sudcov Ústavného súdu Slovenskej republiky. Nová voľba do programu schôdze so začiatkom 14. mája roku 2002. V súlade s volebným poriadkom na voľbu kandidátov na sudcov Ústavného súdu Slovenskej republiky schválený uznesením Národnej rady Slovenskej republiky zo 7. februára 1997 č. 551 sa voľba kandidátov koná tajným hlasovaním článok 1 ods. 2. Podľa článku 12 ods. 1 volebného poriadku poslanec vyjadrí svoju vôľu tak, že na hlasovacom lístku pri každom mene a priezvisku kandidáta zakrúžkuje možnosť, ktorú si zvolil - za, proti, zdržím sa hlasovania. Ak poslanec pri niektorom mene a priezvisku svoju voľbu zakrúžkovaním nevyjadrí alebo ak sa slová hlasujem za uvedie pri väčšom počte kandidátov ako jednom, vy tam máte chybu, takže si ju opravte, vy tam máte tri, hlasovací lístok je neplatný. Pokiaľ kandidát nebude zvolený podľa článku 20 volebného poriadku, tajná voľba sa opakuje. Základné údaje jednotlivých navrhovaných sú uvedené v predkladanom materiáli, preto vám ich nebudem čítať. Návrhy a doklady k nim priložené sú k nahliadnutiu na sekretariátu Ústavnoprávneho výboru Národnej rady Slovenskej republiky. Vážený pán predsedajúci, môžete otvoriť novú voľbu. Ďakujem.